सिरोहियालाई थप तीन दिन हिरासतमा राख्न अनुमति
नागरिकता कसुर मुद्दामा धनुषा प्रहरीको हिरासतमा रहेका कान्तिपुर मिडिया गु्रपका अध्यक्ष कैलाश सिरोहियालाई तेस्रो पटक तीन दिन हिरासतमा राख्न जिल्ला अदालत धनुषाले अनुमति दिएको छ ।
विजयकुमार साह ढल्केबर, जेठ १४ गते । नागरिकता कसुर मुद्दामा धनुषा प्रहरीको हिरासतमा रहेका कान्तिपुर मिडिया गु्रपका अध्यक्ष कैलाश सिरोहियालाई तेस्रो पटक तीन दिन हिरासतमा राख्न जिल्ला अदालत धनुषाले अनुमति दिएको छ । स्वास्थ्य समस्याका कारण जनकपुरस्थित काव्या अस्पतालमा उपचाररत रहनुभएका उहाँ सोही अस्पतालको एम्बुलेन्स चढेर अदालतमा उपस्थित हुनुभएको थियो । उहाँलाई जिल्ला न्यायाधीश यदुराज शर्माले थप तीन दिन हिरासतमा राख्न धनुषा प्रहरीलाई अनुमति दिएको हो । जिल्ला प्रहरी कार्यालय धनुषाका प्रवक्ता रञ्जन अवाले थप अनुसन्धान गर्नका लागि अदालतले तेस्रो पटक तीन दिनको म्याद थप गरेको बताउनुभयो । स्वास्थ्य समस्याका कारण शुक्रबार रातिदेखि काव्या अस्पतालमा उपचाररत रहनुभएका उहाँलाई चिकित्सको सल्लाहअनुसार एम्बुलेन्समा राखेर अदालतमा उपस्थित गराइएको उहाँले जानकारी दिनुभयो । यसअघि पहिलो पटक गत बुधबार धनुषा जिल्ला अदालतका न्यायाधीश चुरामन खड्काको इजलासले सिरोहियालाई तीन दिन हिरासतमा राख्न अनुमति दिएको थियो । दोस्रो पटक शुक्रबार रोमाकान्त ज्ञवालीको इजलासले तीन दिन हिरासतमा राख्न अनुमति दिएको थियो । सिरोहियालाई गत मङ्गलबार थापाथलीस्थित कान्तिपुर कार्यालयबाट पक्राउ गरी बुधबार बिहान धनुषा ल्याइएको थियो । नागरिकता दुरुपयोगसम्बन्धी इन्द्रजितप्रसाद महतोले दिएको जाहेरीको आधारमा उहाँमाथि मुद्दा चलाइएको छ । 